Early B stap weg met Ghoema-toekenning | News24
Early B stap weg met Ghoema-toekenning
Early B met sy Ghoema-toekenning wat hy ontvang het vir beste hip-hop liedjie.Foto: ZELDRÉ STRAUSS SWANEPOEL
HY het geskiedenis gemaak deur die eerste wenner van die Ghoema-toekenning vir hip-hop te word, maar volgens die kletsrymer Early B behoort dié blinknuwe toekenning aan al die land se hip-hop kunstenaars.
"Met dié toekenning wys ons dat daar hoop is vir hip-hop in die land," vertel Early B, of-tewel Earl Swartz (28), kort nadat hy na sy tuisdorp van Port Elizabeth teruggekeer het.
Hy is Sondagaand in Kaapstad met die Ghoema-toekenning vir beste hip-hop liedjie bekroon. Twee van sy liedjies, Bene Lam en Cerebellum, is in dié kategorie benoem, met eersgenoemde wat hom die toekenning besorg het.
"Toe ek benoem is, het ek gesê ek voel ge-vaarlik, maar nou ís ek gevaarlik," skerts hy. "Dit voel nog onwerklik, maar dit is 'n ongelooflike gevoel."
Eintlik was dit vir hom 'n groot skok, erken hy. "Die ander benoemdes – Hemelbesem, Jerome Rex en Linkris – is gesoute kunstenaars, en hul woorde dra krag. Voor die tyd het ons aan mekaar gesê dat ons elkeen reeds gewen het, net omdat die oog nou op ons is.
"Toe kondig hulle die wenliedjie aan. Ek het verwag hulle gaan eers die kunstenaar noem, so ek het gewag. Eers toe 'n vriend langs my opspring, het ek besef dit is my liedjie."
Hy was so deurmekaar dat hy skoon vergeet het wat hy wou sê, lag hy. "Nou weet ek hoekom mense toesprake neerskryf. Ek wou my suster Rochelle, wat my bestuurder is, en die res van die span bedank, maar moes dit later voor my optrede doen.
"Die boodskap wat ek eintlik wou deel – en wat ek nou wil deurgee – is dat ons mense eerder vir toekennings soos dié moet reik as vir messe of vuurwapens."
Dit is juis Early B se plan, want hy wil nou ander toekennings by sy Ghoema voeg. "Ek kom nie terug met die toekenning en 'n groot kop nie. Dis nou terug na die tekenbord. Ek wil aanhou doen wat ek doen en streef om dit selfs beter te doen."